

# ΕΛΛΗΝΙΚΗ ΔΗΜΟΚΡΑΤΙΑ

**ΕΠΙΜΕΛΗΤΗΡΙΟ ΑΙΤΩΛΟΑΚΑΡΝΑΝΙΑΣ**

#### ΔΕΛΤΙΟ ΤΥΠΟΥ

#### 

**Αγρίνιο, 27 Φεβρουαρίου 2025**

**ΕΝΑΡΞΗ ΛΕΙΤΟΥΡΓΙΑΣ**

**ΤΟΥ ΝΕΟΥ ΟΛΟΚΛΗΡΩΜΕΝΟΥ ΠΛΗΡΟΦΟΡΙΑΚΟΥ ΣΥΣΤΗΜΑΤΟΣ**

**OpenBusiness**

Το Επιμελητήριο Αιτωλοακαρνανίας ενημερώνει τις επιχειρήσεις μέλη του καθώς και κάθε ενδιαφερόμενο ότι από τη Δευτέρα **3 Φεβρουαρίου 2025** τέθηκε σε πλήρη παραγωγική λειτουργία το νέο Ολοκληρωμένο Πληροφοριακό Σύστημα Άσκησης Δραστηριοτήτων (ΟΠΣ ΑΔΕ) **OpenBusiness,** το οποίο υποστηρίζει ψηφιακά τη διεκπεραίωση των αδειοδοτικών διαδικασιών των οικονομικών δραστηριοτήτων του Ν. 4442/2016.

Το νέο πληροφοριακό σύστημα, θα υποστηρίζει ολοκληρωμένα τη διαδικασία αδειοδότησης για 57 σημαντικές οικονομικές δραστηριότητες, που αντιστοιχούν σε 2.500 Κωδικούς Αριθμούς (ΚΑΔ). Οι οικονομικές δραστηριότητες του Ν. 4442/2016 που υποστηρίζονται από το Open Business αφορούν σε 8 τομείς και συγκεκριμένα:

1. Μεταποίηση – Εφοδιαστική – Περιβάλλον – Πληροφορική
2. Εξόρυξη
3. Καταστήματα Υγειονομικού Ενδιαφέροντος – Ψυχαγωγία – Τουρισμός
4. Κτηνοτροφία – Υδατοκαλλιέργειες – Κτηνιατρικές Δραστηριότητες
5. Εγκαταστάσεις Εξυπηρέτησης οχημάτων
6. Διατροφή – Ευεξία
7. Εκπαίδευση – Κατάρτιση
8. Κοινωνική Μέριμνα.

Με πρόσφατη νομοθετική ρύθμιση (άρθρο 95 του Ν. 5172/2025 – ΦΕΚ 10Α) προβλέπεται ότι από την έναρξη λειτουργίας του **OpenBusiness έως και τις 31/12/2025** οι ασκούντες δραστηριότητες που έχουν υπαχθεί στα κεφάλαια του Ειδικού Μέρους του Ν. 4442/2016, καλούνται:

* Να απογράψουν στη πλατφόρμα τη δραστηριότητά τους, καθώς και βασικά στοιχεία της όπως αναγράφονται στο αποδεικτικό αδειοδότησης. Η υποχρέωση απογραφής ισχύει τόσο για τις δραστηριότητες που λειτουργούν με έγκριση ή γνωστοποίηση σύμφωνα με τον Ν.4442/2016, όσο και για τις δραστηριότητες που εξακολουθούν να λειτουργούν με αποδεικτικό αδειοδότησης σύμφωνα με το θεσμικό πλαίσιο που ίσχυε πριν. Από την υποχρέωση αυτή απαλλάσσονται οι δραστηριότητες για τις οποίες έχει υποβληθεί γνωστοποίηση μέσω του ηλεκτρονικού συστήματος [www.notifybusiness.gov.gr](http://www.notifybusiness.gov.gr)
* Oι δραστηριότητες για τις οποίες έχει ήδη υποβληθεί γνωστοποίηση αναρτούν στο ΟΠΣ-ΑΔΕ τα απαραίτητα για τη γνωστοποίηση δικαιολογητικά.

Μετά την παρέλευση της ανωτέρω προθεσμίας (31/12/2025), για να γίνει απογραφή καταβάλλεται παράβολο διακοσίων (200) ευρώ. Σε περίπτωση μη εμπρόθεσμης ανάρτησης των δικαιολογητικών, επιβάλλονται οι προβλεπόμενες για κάθε οικονομική δραστηριότητα κυρώσεις περί έλλειψης δικαιολογητικών.

Στη διαδικτυακή πληροφοριακή πύλη του OpenBusiness <https://openbusiness-portal.mindev.gov.gr/> βρίσκονται όλες οι πληροφορίες για το ισχύον θεσμικό πλαίσιο αδειοδότησης και το εγχειρίδιο χρήσης για τους οικονομικούς φορείς. Επιπλέον, λειτουργεί και γραφείο υποστήριξης. Τα στοιχεία επικοινωνίας μπορούν να αναζητηθούν στη διαδικτυακή πύλη (portal) στην καρτέλα «Βοήθεια».

**ΑΠΟ ΤΗ ΔΙΟΙΚΗΣΗ**